CELEX: C2005/082/56
Language: sl
Date: 2005-04-02 00:00:00
Title: Zadeva T-489/04: Tožba U.S. Steel Košice s.r.o. proti Komisiji Evropskih skupnosti, vložena dne 20. decembra 2004

2.4.2005   
            
            
               SL
            
            
               Uradni list Evropske unije
            
            
               C 82/29
            
         Tožba U.S. Steel Košice s.r.o. proti Komisiji Evropskih skupnosti, vložena dne 20. decembra 2004
   (Zadeva T-489/04)
   (2005/C 82/56)
   Jezik postopka: angleščina
   U.S. Steel Košice, Slovaška republika, ki ga zastopajo D. Hueting, Barrister, C. Thomas, Solicitor, in E. Vermulst, lawyer, je dne 20. decembra 2004 na Sodišče prve stopnje Evropskih skupnosti vložil tožbo proti Komisiji Evropskih skupnosti.
   Tožeča stranka Sodišču prve stopnje predlaga, naj:
   
               —
            
            
               razglasi za nično Odločbo Komisije z dne 20. decembra 2004 glede nacionalnih pravic za dodelitev pravic do emisije toplogrednih plinov, ki jih je v skladu z direktivo 2003/87/ES Evropskega Parlamenta in Sveta sporočila Slovaška republika,
            
         
               —
            
            
               Komisiji naloži plačilo stroškov.
            
         Tožbeni razlogi in bistvene trditve
   Tožeča stranka je slovaška družba, ki je edini proizvajalec jekla v tej državi. Namen njene tožbe je razglasitev ničnosti Odločbe Komisije z dne 20. oktobra 2004 glede nacionalnih pravic za dodelitev pravic do emisije toplogrednih plinov, ki jih je v skladu z direktivo 2003/87/ES (1) sporočila Slovaška republika.
   V utemeljitev svoje tožbe tožeča stranka najprej zatrjuje, da izpodbijana odločba krši člen 9(3) direktive 2003/87 s tem, da namerava odobriti nacionalni načrt dodelitve, v katerem je celotno število odobrenih pravic nižje od seštevka individualnih pravic in rezerv, navedenih v načrtu. Tožeča stranka nadalje trdi, da izpodbijana odločba krši merili 1 in 2 priloge III direktive 2003/87 s tem, da omejuje dodelitev pravic s strani Slovaške republike na raven, ki je bistveno nižja od prvotno sporočene in ki je bila v skladu z zavezami Slovaške republike na podlagi Kjotskega protokola. Tožeča stranka se sklicuje tudi na zlorabo pooblastil Komisije, in sicer, da naj bi izpodbijana odločba domnevno želela doseči pomanjkanje pravic, kar je cilj, ki je drugačen od tistih, ki so navedeni v direktivi 2003/87, pa tudi, da je odločba temeljila na nepreglednih dvostranskih pogajanjih, katerih direktiva 2003/87 ne dovoljuje. Tožeča stranka nadalje navaja, da izpodbijana odločba krši načelo prepovedi diskriminacije s tem, da je Komisija Slovaško republiko neupravičeno obravnavala drugače kot Nemčijo in prvih osem držav članic, katerih načrti razdelitve pravic so bili prejeti, in da, po drugi strani, Slovaške republike ni obravnavala ustrezno drugače kot Latvijo in Estonijo. Po mnenju tožeče stranke izpodbijana odločba ravno tako krši načelo sorazmernosti s tem, ko, prvič, namerava odobriti načrt, v katerem je celotno število pravic, ki jih je predlagala Slovaška, nižje od tistega, ki je ustrezno in potrebno in, drugič, ko Komisija ni ocenila posledic za posamezne naprave, katere naj bi imelo zmanjšanje skupnega števila pravic. Končno tožeča stranka zatrjuje, da izpodbijana odločba ne navaja pomembnih ali ustreznih razlogov.
   
      (1)  Direktiva Evropskega parlamenta in Sveta 2003/87/ES z dne 13. oktobra 2003 o vzpostavitvi sistema za trgovanje s pravicami do emisije toplogrednih plinov v Skupnosti in o spremembi Direktive Sveta 96/61/ES (UL L 275, 25.10.2003, str. 32).